
 4.2.2017
 BG
 Официален вестник на Европейския съюз
 L 31/13
 РЕГЛАМЕНТ ЗА ИЗПЪЛНЕНИЕ (ЕС) 2017/193 НА КОМИСИЯТА
 от 3 февруари 2017 година
 за изменение, във връзка с високопатогенна инфлуенца по птиците, на приложение II към Решение 2007/777/ЕО и приложение I към Регламент (ЕО) No 798/2008 по отношение на вписванията за Украйна в списъците на трети държави, от които е разрешено въвеждането в ЕС на определени стоки
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, член 8, точка 1, първата алинея и член 8, точка 4 от нея,
 като взе предвид Директива 2009/158/ЕО на Съвета от 30 ноември 2009 г. относно ветеринарно-санитарните изисквания за вътреобщностната търговия и вноса от трети държави на домашни птици и яйца за люпене (2), и по-специално член 23, параграф 1, член 24, параграф 2, член 25, параграф 2 и член 28, параграф 1 от нея,
 като има предвид, че:
 (1)
 С Решение 2007/777/ЕО на Комисията (3) се определят ветеринарно-санитарни и здравни изисквания за вноса в Съюза и транзита и складирането в Съюза на пратки от определени месни продукти и пратки от обработени стомаси, пикочни мехури и черва, които са били подложени на някоя от обработките, посочени в част 4 от приложение II към посоченото решение.
 (2)
 В част 2 от приложение II към Решение 2007/777/ЕО се установява списъкът на третите държави или части от тях, от които е разрешено въвеждането в Съюза на пратки от месни продукти и обработени стомаси, пикочни мехури и черва, при условие че тези стоки отговарят на определените в посочения списък изисквания по отношение на обработката. В случаите, в които третите държави биват разделяни на области за целите на включването им в посочения списък, обособените области се посочват в част I от посоченото приложение.
 (3)
 В част 4 от приложение II към Решение 2007/777/ЕО са изброени видовете обработка, посочени в част 2 от същото приложение, като всеки вид обработка е означен с определен код. В същата част са изброени код „А“ — без специална обработка, и специални обработки с кодове от „B“ до „F“, в низходящ ред по степен на тяхната щателност.
 (4)
 В Регламент (ЕО) No 798/2008 на Комисията (4) се определят изискванията за ветеринарно сертифициране при внос и транзит през територията на Съюза, включително съхраняването по време на транзит, на домашни птици и продукти от домашни птици. В него се предвижда, че посочените стоки могат да бъдат внасяни и да преминават транзитно през територията на Съюза само от третите държави, територии, зони или компартменти, изброени в колони 1 и 3 от таблицата в част 1 от приложение I към регламента.
 (5)
 При изискванията за ветеринарно сертифициране, определени в Регламент (ЕО) No 798/2008, се взема предвид дали са необходими специални условия поради статуса по отношение на болестите в изброените трети държави, територии,